CELEX: 32013R0917
Language: hr
Date: 2013-09-23 00:00:00
Title: Provedbena uredba Vijeća (EU) br. 917/2013 od 23. rujna 2013. o izmjeni Provedbene uredbe (EU) br. 857/2010 o uvođenju konačne kompenzacijske pristojbe i konačnoj naplati privremene pristojbe na uvoz određenog polietilen tereftalata podrijetlom iz Irana, Pakistana i Ujedinjenih Arapskih Emirata

25.9.2013   
               
               
                  HR
               
               
                  Službeni list Europske unije
               
               
                  L 253/1
               
            
         PROVEDBENA UREDBA VIJEĆA (EU) br. 917/2013
         od 23. rujna 2013.
         o izmjeni Provedbene uredbe (EU) br. 857/2010 o uvođenju konačne kompenzacijske pristojbe i konačnoj naplati privremene pristojbe na uvoz određenog polietilen tereftalata podrijetlom iz Irana, Pakistana i Ujedinjenih Arapskih Emirata
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije,
         uzimajući u obzir Uredbu Vijeća (EZ) br. 597/2009 od 11. lipnja 2009. o zaštiti od subvencioniranog uvoza iz zemalja koje nisu članice Europske zajednice (1) („Osnovna uredba”), a posebno njezin članak 15. stavak 1.,
         uzimajući u obzir prijedlog Europske komisije, podnesen nakon savjetovanja sa Savjetodavnim odborom,
         budući da:
         A.   POSTUPAK
         
         
                     (1)
                  
                  
                     Provedbenom uredbom Vijeća (EU) br. 857/2010 (2) („sporna Uredba”) Vijeće je uvelo konačne kompenzacijske pristojbe u rasponu od 42,34 EUR po toni do 139,70 EUR po toni na uvoz određenog polietilen tereftalata viskoznosti od 78 ml/g ili više, prema normi ISO 1628-5, podrijetlom iz Irana, Pakistana i Ujedinjenih Arapskih Emirata.
                  
               
                     (2)
                  
                  
                     Kooperativni proizvođač izvoznik iz Pakistana, odnosno Novatex Ltd („Novatex” ili „društvo u pitanju”) 6. prosinca 2010. podnio je zahtjev Općem sudu kojim je tražio poništenje sporne Uredbe u mjeri u kojoj se primjenjuje na podnositelja (3).
                  
               
                     (3)
                  
                  
                     Opći sud je 11. listopada 2012. u svojoj presudi u predmetu T-556/10 („presuda Općeg suda”) utvrdio da Komisija i Vijeće nisu uzeli u obzir podatak koji proizlazi iz revizije retka 74. porezne prijave za 2008. društva u pitanju i da pogreška koja je time nastala utječe na zakonitost članka 1. sporne Uredbe u mjeri u kojoj konačna kompenzacijska pristojba koju je odredilo Vijeće prelazi pristojbu primjenjivu kada te pogreške nema. Stoga je Opći sud poništio članak 1. sporne Uredbe u mjeri u kojoj se odnosi na društvo Novatex i u mjeri u kojoj konačna kompenzacijska pristojba prelazi primjenjivu kada te pogreške nema.
                  
               
                     (4)
                  
                  
                     U predmetu T-2/95 (4) Opći je sud utvrdio da, u slučajevima kada se postupak sastoji od nekoliko administrativnih koraka, poništavanje jednog koraka ne poništava cijeli postupak. Ovaj antisubvencijski postupak je primjer postupka koji se sastoji od više koraka. Stoga se poništenjem dijela sporne Uredbe ne podrazumijeva poništenje cijelog postupka prije donošenja te Uredbe. Nadalje, u skladu s člankom 266. Ugovora o funkcioniranju Europske unije institucije Unije dužne su se pridržavati presude Općeg suda. Time se podrazumijeva i mogućnost ispravljanja aspekata sporne Uredbe koji su doveli do djelomičnog poništenja, pritom ostavljajući nesporne dijelove na koje se ne odnosi presuda Općeg suda nepromijenjenima. Valja napomenuti da su svi ostali utvrđeni zaključci u spornoj Uredbi i dalje važeći.
                  
               
                     (5)
                  
                  
                     Nakon presude Općeg suda, Komisija je 17. svibnja 2013. djelomično ponovno pokrenula antisubvencijski ispitni postupak o uvozu određenog polietilen tereftalata podrijetlom, inter alia, iz Pakistana („obavijest”) (5). Ponovno pokretanje postupka bilo je ograničeno na provedbu presude Općeg suda u mjeri u kojoj se odnosi na Novatex.
                  
               
                     (6)
                  
                  
                     Komisija je o djelomičnom ponovnom pokretanju ispitnog postupka službeno obavijestila proizvođače izvoznike, uvoznike, korisnike i dobavljače sirovina za koje se zna da su obuhvaćeni, predstavnike zemlje izvoznice i industrije Unije. Zainteresirane strane dobile su priliku da iznesu svoja stajališta u pismenom obliku i da zatraže saslušanje unutar vremenskog okvira određenog u obavijesti. Nijedna zainteresirana strana nije zatražila saslušanje.
                  
               
                     (7)
                  
                  
                     Sve zainteresirane strane obaviještene su o ključnim činjenicama i razmatranjima na temelju kojih je planirana preporuka za uvođenje izmijenjene konačne kompenzacijske pristojbe za društvo Novatex. Odobreno im je razdoblje za podnošenje prigovora nakon objave.
                  
               B.   PROVEDBA PRESUDE OPĆEG SUDA
         
         1.   Uvodna napomena
         
         
                     (8)
                  
                  
                     Podsjeća se da je razlog djelomičnog poništenja sporne Uredbe bio taj da su Komisija i Vijeće trebali uzeti u obzir činjenicu da je redak 74. porezne prijave društva u pitanju za 2008. bio revidiran.
                  
               2.   Komentari zainteresiranih strana
         
         
                     (9)
                  
                  
                     U okviru važećeg roka za podnošenje komentara društvo u pitanju komentiralo je da bi nakon presude Općeg suda konačnu kompenzacijsku pristojbu za uvoz u Uniju određenog polietilen tereftalata podrijetlom iz Pakistana trebalo smanjiti za 1,02 %. Nadalje, društvo Novatex izjavilo je da bi kompenzacijska pristojba koja se primjenjuje na Novatex trebala iznositi 4,1 %, odnosno 35,39 EUR po toni od 1. lipnja 2010. (navodni datum stupanja na snagu privremene pristojbe).
                  
               
                     (10)
                  
                  
                     Nisu zaprimljeni daljnji komentari bilo koje vrste o djelomičnom ponovnom pokretanju postupka.
                  
               3.   Analiza komentara
         
         
                     (11)
                  
                  
                     Nakon analize gore navedenih komentara potvrđeno je da se poništenjem sporne Uredbe u vezi s društvom Novatex, u mjeri u kojoj je konačna kompenzacijska pristojba prelazila primjenjivu pristojbu u nedostatku pogreške koju je utvrdio Sud, ne bi trebalo podrazumijevati poništenje cijelog postupka prije donošenja te Uredbe.
                  
               
                     (12)
                  
                  
                     Uzimajući u obzir revidirani redak 74. porezne prijave društva, ponovni izračun stope kompenzacijske pristojbe društva Novatex uistinu daje ispravljeni iznos od 35,39 EUR po toni.
                  
               
                     (13)
                  
                  
                     Revidiranu stopu pristojbe bi zaista trebalo retroaktivno primjenjivati, odnosno od datuma stupanja na snagu sporne Uredbe.
                  
               4.   Zaključak
         
         
                     (14)
                  
                  
                     Uzeti su u obzir izneseni komentari, te je nakon njihove analize zaključeno da se provedba presude Općeg suda treba provesti revizijom stope kompenzacijske pristojbe koja se primjenjuje na društvo Novatex, koju je potrebno smanjiti s 44,02 EUR po toni na 35,39 EUR po toni. S obzirom na to da je Novatex bio jedini proizvođač izvoznik predmetnog proizvoda u Pakistanu tijekom trajanja ispitnog postupka, ova se revidirana stopa pristojbe primjenjuje na sve uvoze iz Pakistana. Revidirana stopa pristojbe trebala bi se primjenjivati retroaktivno, odnosno od datuma stupanja na snagu sporne Uredbe. Međutim, kako je predviđeno člankom 2. te Uredbe, iznosi osigurani temeljem privremene kompenzacijske pristojbe u skladu s Uredbom Komisije (EU) br. 473/2010 (6) na uvoz iz Pakistana mogu se samo konačno naplatiti po stopi konačne kompenzacijske pristojbe od 35,39 EUR po toni, uvedenoj u skladu sa sadašnjom izmjenom članka 1. sporne Uredbe. Osigurani iznosi koji premašuju stopu konačne kompenzacijske pristojbe trebali bi se osloboditi. Osim toga, radi transparentnosti, treba naglasiti da je Uredba (EU) br. 473/2010 stupila na snagu sljedećeg dana od dana objave u Službenom listu Europske unije, to jest 2. lipnja 2010. (a ne 1. lipnja 2010., kako je tvrdilo društvo Novatex).
                  
               
                     (15)
                  
                  
                     Carinska tijela trebalo bi uputiti da povrate iznose plaćenih pristojbi koji premašuju iznos od 35,39 EUR po toni za predmetni uvoz, sukladno s važećim carinskim propisima.
                  
               C.   OBJAVA
         
         
                     (16)
                  
                  
                     Zainteresirane strane obaviještene su o ključnim činjenicama i razmatranjima na temelju kojih se namjeravala provesti presuda Općeg suda. Sve zainteresirane strane dobile su priliku dati komentare u roku od 10 dana propisanom u članku 30. stavku 5. Osnovne uredbe.
                  
               
                     (17)
                  
                  
                     Nisu zaprimljeni značajni komentari.
                  
               D.   IZMJENA MJERA
         
         
                     (18)
                  
                  
                     S obzirom na rezultate djelomičnog ponovnog pokretanja postupka, smatra se primjerenim da se kompenzacijska pristojba koja se primjenjuje na uvoz određenog polietilen tereftalata viskoznosti od 78 ml/g ili više, u skladu s ISO normom 1628-5, podrijetlom iz Pakistana, izmijeni na 35,39 EUR po toni.
                  
               
                     (19)
                  
                  
                     Ovim postupkom ne utječe se na datum kada istječu mjere uvedene spornom Uredbom, odnosno 30. rujna 2015.,
                  
               DONIJELO JE OVU UREDBU:
         
            Članak 1.
            
               1.   Tablica u članku 1. stavku 2. Provedbene uredbe (EU) br. 857/2010 zamjenjuje se sljedećim:
               
                  
                              „Zemlja
                           
                           
                              Konačna stopa kompenzacijske pristojbe
                              (EUR/tona)
                           
                        
                              Iran: sva društva
                           
                           
                              139,70 
                           
                        
                              Pakistan: sva društva
                           
                           
                              35,39 
                           
                        
                              Ujedinjeni Arapski Emirati: sva društva
                           
                           
                              42,34 ”
                           
                        
            
            
               2.   Revidirana stopa pristojbe od 35,39 EUR po toni za Pakistan primjenjuje se od 30. rujna 2010.
            
            
               3.   Iznose pristojbi koji su plaćeni ili uknjiženi prema članku 1. Provedbene uredbe (EU) br. 857/2010 u početnoj verziji i iznose privremenih pristojbi koji su konačno naplaćeni prema članku 2. iste Uredbe u početnoj verziji, koji premašuju one koji su utvrđeni na temelju članka 1. ove Uredbe, vraćaju se ili otpuštaju. Povrat i otpust zahtijevaju se od nacionalnih carinskih tijela sukladno s važećim carinskim propisima. Ako nije drukčije navedeno, primjenjuju se važeće odredbe povezane s carinskim pristojbama.
            
         
         
            Članak 2.
            Ova Uredba stupa na snagu sljedećeg dana od dana objave u Službenom listu Europske unije.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 23. rujna 2013.
            
               
                  Za Vijeće
               
               
                  Predsjednik
               
               V. JUKNA
            
         
         
            (1)  SL L 188, 18.7.2009., str. 93.
         
            (2)  Provedbena uredba Vijeća (EU) br. 857/2010 od 27. rujna 2010. o uvođenju konačne kompenzacijske pristojbe i konačnoj naplati privremene pristojbe na uvoz određenog polietilen tereftalata podrijetlom iz Irana, Pakistana i Ujedinjenih Arapskih Emirata (SL L 254, 29.9.2010., str. 10.).
         
            (3)  Predmet T-556/10 Novatex Ltd protiv Vijeća Europske unije.
         
         
            (4)  Predmet T-2/95 Industrie des poudres sphériques (IPS) protiv Vijeća [1998] ECR II-3939.
         
            (5)  SL C 138, 17.5.2013., str. 32.
         
            (6)  Uredba Komisije (EU) br. 473/2010 od 31. svibnja 2010. o uvođenju privremene kompenzacijske pristojbe na uvoz određenog polietilen tereftalata podrijetlom iz, Irana, Pakistana i Ujedinjenih Arapskih Emirata (SL L 134, 1.6.2010., str. 25.).